„Nu știu cine e Mitu!", spunea, de încurajare, marele nostru Ilie Năstase, reproșându-i Simonei Halep că nu joacă împotriva Canadei, în vreme ce Simona ne asigura că România poate câștiga și fără ea.

Ei, iacătă că Nasty a făcut cunoștință cu Andreea Mitu fără nicio introducere: învingătoare cu 4-6, 6-4, 6-1 împotriva finalistei de la Wimbledon, nr. 7 mondial, Eugenie Bouchard. Și asta într-un meci de maximă tensiune nervoasă, aducând un punct esențial pentru echipa României.

Mâna pe care înfumurata mamzel Bouchard a refuzat să i-o întindă Alexandrei Dulgheru s-a întors și a plesnit-o peste față. După ce „Piti” Dulgheru a învins-o cu 6-4, 6-4, printr-o tactică excelentă, retezând jocul în forță, decisiv, al canadiencei, Andreea a mitraliat-o cu o lovitură de dreapta, în special cros, care aseară a fost de top 10 mondial.

După ce Bouchard a luat primul set, m-am temut că, eliberată psihic, își va ridica nivelul jocului în setul 2, spulberând-o pe Andreea, care, totuși, e nr. 104 mondial. Și chiar asta a încercat să facă. Atunci a ieșit la iveală o Andreea Mitu de necrezut: a rezistat forcingurilor canadiencei, a rămas la un pas în spatele ei, fără să cedeze controlul jocului, și când a simțit că încrederea lui Bouchard se fisurează, a sprintat decisiv, câștigând setul.

Și, tot atunci, și meciul. Căci, oricât de români am fi, să rămânem lucizi: n-am mai văzut de mult o asemenea „catastrofă nucleară” la o jucătoare de top 10, cum s-a petrecut în capul Eugeniei Bouchard în setul 3. Incapabilă să mai pună un serviciu ca lumea în teren, servind câțiva metri afară sau în burta fileului, nu s-a mai așezat la minge, pe urmă nici n-a mai alergat la ea. Greu de uitat fața încercănată, albă ca varul a canadiencei la final. Sper ca pedeapsa pe care a primit-o pentru păcatul trufiei să-i fie o bună învățătură de minte pe viitor talentatei Genie.

Refuz să mă gândesc, după acest moment fabulos al Andreei Mitu, că România, adică Alexandra Dulgheru, Andreea Mitu, inimoasa Irina Begu, care a luptat eroic cu o accidentare la picior, Raluca Olaru, deși în clipa asta Francoise Abanda i-a luat primul set Alexandrei, și conduce cu 4-2 în setul 2, mai poate pierde această întâlnire și calificarea în elita mondială a tenisului feminin pe echipe.